Správa Komisie Európskemu Parlamentu a Rade o výdavkoch záručnej sekcie EPUZF - Systém včasného varovania č. 1–5/2005 /* SEK/2005/0827 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 14.6.2005 SEK(2005) 827 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch záručnej sekcie EPUZF Systém včasného varovania č. 1–5/2005 OBSAH 1. ROZPOčTOVÝ POSTUP NA ROK 2005 3 2. PRIPOMIENKY K REALIZÁCII ROZPOčTU NA ROK 2005 4 3. ZÁVERY 6 1. ROZPOčTOVÝ POSTUP NA ROK 2005 Rozpočtový postup na rok 2005 pre výdavkovú kapitolu 1 spolu s príslušnými výškami prostriedkov v rámci jednotlivých štádií procesu je uvedený v prílohe 1. Komisia prijala predbežný návrh rozpočtu (PNR) 28. apríla 2004, ktorý zahŕňa viazané prostriedky vo výške 50 675,5 miliónov eur a platobné prostriedky vo výške 50 113,9 miliónov eur pre výdavkovú kapitolu 1. Rozdiel medzi viazanými a platobnými prostriedkami vo výške 561,6 miliónov eur je spôsobený prechodným nástrojom pre nové členské štáty, ktorý sa uplatňuje cez diferencované prostriedky na rozdiel od všetkých ostatných opatrení záručnej sekcie EPUZF. Výška predpokladaných prostriedkov zahrnutých v PNR na rok 2005 pre výdavkovú podkapitolu 1a bola založená na vyhodnotení podmienok vnútorných a zahraničných trhov pre rôzne zainteresované produkty, rovnako ako na odhadovaných požiadavkách pre množstvo ďalších opatrení. Výška predpokladaných prostriedkov zahrnutých v PNR na rok 2005 pre výdavkovú podkapitolu 1b bola stanovená na maximálnu možnú hranicu pre túto výdavkovú podkapitolu. Dňa 16. júla 2004 Rada ECOFIN prijala návrh rozpočtu (NR) zavedením lineárneho zníženia v celkovej hodnote 1000,0 miliónov eur z prostriedkov PNR všetkých článkov výdavkovej podkapitoly 1a (poľnohospodárstvo), pri ktorých požadované prostriedky prekročili 800,0 miliónov eur. Na druhej strane Európsky parlament po prvom čítaní PNR znížil požadované prostriedky Komisie, ako sú prezentované v jej PNR, približne o 4 milióny eur v rámci tej istej výdavkovej podkapitoly. V októbri 2004 navrhla Komisia opravný list k PNR na rok 2005, v ktorom pre výdavkovú kapitolu 1 požadovala viazané prostriedky vo výške 50 451,5 miliónov eur a platobné prostriedky vo výške 49 889,9 miliónov eur. Na základe vyhodnotenia vnútorných a zahraničných trhových podmienok pre rôzne zainteresované produkty požadovala Komisia viazané prostriedky vo výške 43 289,3 miliónov eur pre výdavkovú podkapitolu 1a, a tým znížila svoju požiadavku približne o 224 miliónov eur v porovnaní s úrovňou PNR. Čiastky pre výdavkovú podkapitolu 1b zostali nezmenené a rovnaké ako čiastky uvedené v PNR na rok 2005. Dňa 26. novembra 2004 uskutočnila Rada ECOFIN druhé čítanie opravného listu k PNR 2005 a v súvislosti s poľnohospodárskymi výdavkami podľa výdavkovej kapitoly 1 ponechala úroveň prostriedkov, o ktorej sa rozhodlo počas prvého čítania v júli 2004. Rada v podstate nezobrala na vedomie opravný list Komisie z októbra 2004, podľa ktorého sa aktualizovali predpokladané rozpočtové požiadavky navrhnutím celkového zníženia o 224 miliónov eur. Európsky parlament prijal 16. decembra 2004 rozpočet na rok 2005. Viazané prostriedky rozpočtu záručnej sekcie EPUZF na rok 2005 dosiahli výšku 49 676 miliónov eur a platobné prostriedky dosiahli výšku 49 114,4 miliónov eur pre výdavkovú kapitolu 1. Rozpočtové prostriedky sa rovnajú úrovni návrhu rozpočtu prijatého Radou po prvom čítaní v júli 2004. Konkrétne: - pre výdavkovú podkapitolu 1a : viazané prostriedky dosiahli výšku 42 835 miliónov eur a sú v porovnaní s výškou prostriedkov navrhovaných v opravnom liste z októbra 2004 nižšie o približne 776 miliónov eur. Tieto prostriedky sa vzťahujú na všetky tri činnosti Komisie, menovite na: poľnohospodárstvo (politická oblasť 05), rybné hospodárstvo (politická oblasť 11) a zdravie a ochrana spotrebiteľa (politická oblasť 17), ktoré sú zahrnuté v tejto výdavkovej podkapitole. Významným faktorom charakterizujúcim prostriedky zahrnuté v rozpočte na rok 2005 je skutočnosť, že tieto prostriedky nie sú založené na žiadnom aktualizovanom hodnotení a analýze podmienok vnútorných a zahraničných trhov pre rôzne zainteresované produkty, ako to bolo v prípade úverových potrieb predpokladaných v navrhovanom opravnom liste z októbra 2004. Preto je výška prostriedkov schválená pre sektory mliečnych výrobkov a cukru vyššia ako tá, ktorá bola požadovaná podľa poslednej aktualizácie potrieb uvedenej v opravnom liste. Zároveň je výška prostriedkov schválená pre sektory obilnín, ovocia a zeleniny nižšia ako tá, ktorá bola požadovaná podľa poslednej aktualizácie potrieb uvedenej v opravnom liste, ktorý bral do úvahy nepriaznivé faktory ako napríklad nezvyčajne vysoká žatva obilnín, posledná úroveň cien na svetových trhoch rovnako ako aj oslabovanie dolára voči euru; - pre výdavkovú podkapitolu 1b : výška prostriedkov zahrnutých v rozpočte sa nezmenila, keďže na začiatku bola stanovená na maximálnej možnej hranici pre túto výdavkovú podkapitolu. 2. PRIPOMIENKY K REALIZÁCII ROZPOčTU NA ROK 2005 Za obdobie od 16. októbra 2004 do 31. marca 2005 je úroveň skutočnej realizácie rozpočtu v porovnaní s profilom výdavkov stanoveným ukazovateľom, zavedeným na základe ustanovení nariadenia Rady (ES) č. 2040/2001[1] z 26. septembra 2000 o rozpočtovej disciplíne, zaznamenaná v prílohe 2. Nasleduje stručný komentár k najvýznamnejším rozdielom medzi skutočnou a očakávanou úrovňou realizácie pre rôzne sektory rozpočtu na rok 2005. 2.1. Menové faktory Kurz dolár/euro Výdavky, ktoré vznikli vo vyššie uvedenom období, berú do úvahy pohyb kurzu dolár/euro. V prípade vysokej exportnej náhrady pre poľnohospodárske výrobky, najmä pre obilniny a cukor, a v prípade niektorých druhov štátnej pomoci ako napríklad pomoc pre bavlnu, sú výdavky ovplyvnené vývojom kurzu dolár/euro. Rozpočet prijatý Rozpočtovým orgánom bol založený na prostriedkoch požadovaných v PNR na rok 2005, ktorý sa zostavil na základe priemerného paritného pomeru 1 euro = 1,25 dolára. Je potrebné všimnúť si, že pre obdobie od 1. augusta 2004 do 31. marca 2005, bol priemerný paritný pomer približne 1 euro = 1,28 dolára, teda približne 2 % nad úrovňou použitou pri zostavení PNR na rok 2005. 2.2. Výdavková podkapitola 1a – Trhové faktory 2.2.1. Trhové opatrenia pre obilniny Kým úrovne realizácie a čerpania sa na konci tohto obdobia zhodujú, Komisia si myslí, že táto situácia je iba prechodná. Nadbytočné obilniny zo žatvy 2004/05 mali skutočne za následok zvýšenie množstva obilnín smerujúcich do verejných sýpok. Kvôli tomu Komisia vo svojom opravnom liste z októbra 2004 požadovala dodatočné úvery, ktoré však Rozpočtový orgán neposkytol. Zatiaľ čo sa v súčasnosti do verejných sýpok ponúkajú veľké množstvá obilnín, časť z nich sa do sýpok ešte nedodala kvôli kapacitným problémom v členských štátoch. V tomto období daná situácia komplikuje predvídanie potrebných prostriedky pre toto odvetvie. 2.2.2. Priame platby na poľnohospodárske plodiny Komisia v súčasnosti skúma prečerpanie prostriedkov v porovnaní s úrovňou ukazovateľa. Pri niektorých členských štátoch sa výdavky, ktoré majú byť zaplatené podľa odhadu Komisie na základe oznámení týchto členských štátov ohľadom parametrov podporujúcich realizáciu tohto režimu, nezhodujú s čiastkami, ktoré členské štáty skutočne zaplatili alebo s čiastkami, ktoré ešte majú zaplatiť. Po skončení tohto skúmania bude Komisia prezentovať svoje odhady ohľadom konečných úverových požiadaviek pre tento režim. 2.2.3. Potravinové programy Očakáva sa, že prečerpanie prostriedkov za toto obdobie bude dočasné a ku koncu rozpočtového roka sa odstráni, keďže výdavky podľa tejto schémy sú založené na ročnom schválenom pláne, ktorý spája výšku dostupných prostriedkov s množstvami produktov a ich príslušnou hodnotou zahrnutou v tomto pláne. 2.2.4. Cukor Komisia si všimla že frekvencia platieb vývoznej náhrady sa v porovnaní so situáciou v predošlých rozpočtových rokoch spomalila a v súčasnosti skúma, či je táto situácia dočasná, alebo či bude trvať do konca rozpočtového roka. V druhom prípade sa očakáva nedostatočné využitie prostriedkov tohto režimu. Na druhej strane, súčasná situácia na trhu tohto sektora viedla po prvýkrát v histórii Spoločnej poľnohospodárskej politiky (SPP) k verejnému uskladneniu cukru. Táto situácia by mohla mať významný dopad na rozpočet. 2.2.5. Priadne rastliny Komisia nemá žiaden dôkaz potvrdzujúci spôsob čerpania rozpočtu, preto akékoľvek odhady by mohli byť v tomto čase nebezpečné. Konečné výdavky na pomoc pre bavlnu budú závisieť od celkovej deklarovanej produkcie bavlny v EL a v ES. Tento parameter ovplyvní mieru zrážky z pomoci, ktorá sa použije v prípade, že táto produkcia prekročí maximálne garantované množstvo. Okrem toho, cena bavlny na svetových trhoch v spojitosti s paritným pomerom euro/dolár v čase vyhlásenia konečných čísel produkcie ovplyvní výpočet konečnej výšky pomoci, ktorá sa zaplatí. Výsledok tohto výpočtu sa očakáva do konca mája až polovice júna. 2.2.6. Priama pomoc horizontálnej povahy Komisia sa domnieva, že časom dôjde ku prečerpaniu prostriedkov pre Zjednodušený platobný režim na plochu (Simplified Area Payments Scheme, SAPS), ktorý zahŕňa osem z desiatich nových členských štátov. Dôvodom tohto prečerpania je vplyv dvojitého pomeru, ktorý vyplýva z vyplácania pomoci v národnej mene takými členskými štátmi, ktoré sa nezúčastňujú na spoločnej mene. Konečná výška takého prečerpania spôsobená daným vplyvom bude známa až po uskutočnení všetkých platieb a po ich oznámení Komisii. 2.2.7. Mlieko a mliečne výrobky V tejto oblasti Komisia súhlasí s nedostatočným čerpaním, na ktoré v súčasnosti poukazuje ukazovateľ. Domnieva sa, že stav bude pravdepodobne pokračovať do konca rozpočtového roka, ak súčasné priaznivé podmienky na vnútorných a zahraničných trhoch v tejto oblasti pretrvajú. Tieto podmienky umožnili Komisii znížiť celkovú úroveň vývozných náhrad a pomoci pre vnútorné trhy pre rôzne produkty tejto oblasti. 2.2.8. Hovädzie a teľacie mäso Ukazovateľ vykazuje v tomto čase nedostatočné čerpanie. Komisia sa domnieva, že ide o dočasné nedostatočné čerpanie, pretože odhadla, že ak členské štáty zaplatia všetky poplatky na zvieratá za rok 2004, na pokrytie týchto očakávaných platieb by boli potrebné prostriedky vo výške 226 miliónov eur odstránené z opravného listu z októbra 2004. 2.3. Výdavková podkapitola 1b – rozvoj vidieka Prostriedky na rozvoj vidieka (EÚ-15) a na prechodný nástroj pre nové členské štáty sa pre túto výdavkovú podkapitolu stanovili na maximálnej možnej úrovni. Prečerpanie v rámci prechodného nástroja je dočasné, pretože príslušný ukazovateľ sa stanovil na základe predpokladu, že všetky záväzky súvisiace s týmto nástrojom sa vykonajú v apríli 2005. Služby Komisie však boli schopné začať s prideľovaním týchto prostriedkov už pred týmto dátumom, čo viedlo k prečerpaniu, ktoré sa má opätovne upraviť v apríli 2005. 3. ZÁVERY Pre výdavkovú podkapitolu 1a, výdavky členských štátov od 16. októbra 2004 do 31. marca 2005 dosiahli výšku 32 902,6 miliónov eur, teda 76,8 % z dostupných prostriedkov. Celkové nedostatočné využitie rozpočtových prostriedkov, pri porovnaní s ukazovateľom, dosiahlo za rovnaký čas výšku približne– 261,2 miliónov. eur, a to najmä vďaka oblasti živočíšnej výroby. Oblasť rastlinnej výroby preukázala prečerpanie rozpočtových prostriedkov. V súčasnosti Komisia celú situáciu podrobne monitoruje. Pre výdavkovú podkapitolu 1b, výdavky členských štátov od 16. októbra 2004 do 31. marca 2005 dosiahli výšku 2 705,6 miliónov eur, teda 39,5 % z dostupných prostriedkov. V súčasnosti Komisia očakáva, že prostriedky tejto oblasti sa budú čerpať podľa návrhu rozpočtu na rok 2005. [pic] [pic] [1] Ú.v. ES L 244, 29.9.2000, s. 27.